CELEX: 32017R2188
Language: hr
Date: 2017-08-11 00:00:00
Title: Delegirana uredba Komisije (EU) 2017/2188 оd 11. kolovoza 2017. o izmjeni Uredbe (EU) br. 575/2013 Europskog parlamenta i Vijeća u pogledu izuzeća za kapitalne zahtjeve za određene pokrivene obveznice (Tekst značajan za EGP. )

25.11.2017   
            
            
               HR
            
            
               Službeni list Europske unije
            
            
               L 310/1
            
         DELEGIRANA UREDBA KOMISIJE (EU) 2017/2188
   оd 11. kolovoza 2017.
   o izmjeni Uredbe (EU) br. 575/2013 Europskog parlamenta i Vijeća u pogledu izuzeća za kapitalne zahtjeve za određene pokrivene obveznice
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva (1), a posebno njezin članak 503. stavak 4.,
   budući da:
   
               (1)
            
            
               Člankom 496. Uredbe (EU) br. 575/2013 dopušta se nadležnim tijelima da za određene pokrivene obveznice izuzmu od primjene, i to do 31. prosinca 2017., ograničenje od 10 % iz članka 129. stavka 1. točke (d) podtočke ii. i članka 129. stavka 1. točke (f) podtočke ii. te uredbe.
            
         
               (2)
            
            
               Komisija, na temelju članka 503. stavka 4. Uredbe (EU) br. 575/2013, preispituje primjerenost mogućnosti kojom raspolažu nadležna tijela te odlučuje o tome bi li ta mogućnost trebala postati trajna. U vezi s tim pitanjem Komisija je zatražila tehnički savjet Europskog nadzornog tijela za bankarstvo. Rezultat tog zahtjeva je izvješće o okviru EU-a za pokrivene obveznice i tretman kapitala (Report on EU Covered Bond Frameworks and Capital Treatment). Komisija je iskoristila to izvješće za dodatnu ocjenu nadzornih i regulatornih mehanizama koji se primjenjuju na pokrivene obveznice te je Europskom parlamentu i Vijeću dostavila izvješće o članku 503. Uredbe (EU) br. 575/2013.
            
         
               (3)
            
            
               Iz izvješća proizlazi da vrlo ograničen broj nacionalnih okvira koji vrijede za pokrivene obveznice ima mogućnost uključivanja vrijednosnih papira osiguranih hipotekama na stambene i poslovne nekretnine te struktura pokrivenih obveznica udruženih unutar grupe. Međutim, budući da se neke institucije u svojim poslovnim modelima oslanjaju na primjenu izuzeća koje odobravaju nadležna tijela, primjereno je, u svrhu pravne sigurnosti, dopustiti nadležnim tijelima da nastave primjenjivati izuzeće iz članka 496. stavka 1. Uredbe (EU) br. 575/2013 i nakon datuma navedenog u toj odredbi. Članak 496. stavak 1. Uredbe (EU) br. 575/2013 trebalo bi stoga izmijeniti kako bi se izvan snage stavio datum naveden u toj odredbi, pri čemu bi trebalo potvrditi to da će se mogućnost nadležnih tijela da odobre izuzeće možda trebati preispitati u kontekstu budućeg okvira za pokrivene obveznice.
            
         
               (4)
            
            
               U svrhu pravne sigurnosti primjereno je osigurati trajno odstupanje, koje na snagu stupa nakon isteka odstupanja koje je trenutačno na snazi,
            
         DONIJELA JE OVU UREDBU:
   Članak 1.
   U članku 496. stavku 1. Uredbe (EU) br. 575/2013 uvodna rečenica zamjenjuje se sljedećom:
   
      „Nadležna tijela mogu u cijelosti ili djelomično izuzeti od primjene ograničenje od 10 % za nadređene tranše koje su izdali francuski fondovi Fonds Communs de Créances ili sekuritizacijski subjekti koji su jednaki francuskom fondu Communs de Créances iz članka 129. stavka 1. točaka (d) i (f), ako su ispunjena oba sljedeća uvjeta:”.
   
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. kolovoza 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 176, 27.6.2013., str. 1.